text: 戴東旻，字日文，浙江嚴州府建德縣匠籍。明朝政治人物。生平.萬曆四十年己未科進士，授歙縣知縣，歙地狹人稠，仰食他郡，爰鑿譚家橋新河四十里，以通米運，復築龍王山堤以衛民居，至今稱戴公隄。秩滿，遷儀部郎，轉河南汝寧兵備副使。時流氛日熾，洛陝川湖所在被寇，東旻躬擐甲冑，率祖寬、左良玉、陳洪範諸將與劇寇張獻忠、羅汝才、李自成等四十餘戰，前後告捷，以僉都御史巡撫鄖陽。初，獻忠入楚，破穀城，圍光化，東旻單騎馳赴，賊乃解圍，大破於林雙溝等處，獻忠勢窮乞降，總理熊文燦主撫，東旻疏請先剿後撫，閣臣楊嗣昌左袒文燦，獻忠因得安插穀城，而東旻坐免。未幾，獻忠叛，焚襄樊，罪主撫者，文燦辭連東旻，亦被逮，後帝省東旻疏，前言盡驗，欲再用之，而東旻已病卒七日矣。當東旻被逮入都，長子茂葵追隨輦下，欲叩闕訴冤，遘病先卒，父子忠孝，海內傷之。紀念.嚴州府治前有“作忠資父坊”，為封公戴啟祥、大中丞戴東旻建。墓在興仁門外碧溪塢。家族.祖戴震亨，字元吉，隆慶丁卯舉人，歷彭澤教諭、永新知縣。父戴啟祥，字警弦，孝子，贈河南參政，累贈中憲大夫僉都御史。祖母方氏、母俞氏，俱贈恭人。
metadata: erhwenkuo/wikipedia-zhtw
metadata: 戴東旻
metadata: https://zh.wikipedia.org/wiki?curid=7464158